Марко Ганчев
Миши стенописи

chitanka.info

Мише пише стенописи.

Е, какво? Търпи се.

Ех, не е боянска фреска,

ама чак пък толкоз днеска

да се иска от мишок,

е критерий твърде строг.

Вярно, тук при тая крива

спада изведнъж нивото,

цялата творба красива

се превръща просто в брак.

Но анализът разкрива,

че е станало, защото

е мяукнал котарак.

Трепнал е мишока тука,

но и плъх да прави фреска,

котка като измяука,

фреската си ще оплеска.

А пък тия долу двата

щриха, криви като кюнец,

стилно чужди на творбата

(пришит калец о калцунец),

тях не ги е причинило

нито коте, ни котило. —

Някой само, представи си,

е извикал: „Писи, писи“

и това е разкривило

пусти миши стенописи.

Ще се блъска над проблеми

реставраторът след време…

1978

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.